Virus eis bekende Kaapse fotograaf(Foto: pixabay) Die bekende fotograaf Enver Essop is Dinsdagoggend by sy huis in Goodwood, Kaapstad, dood net ŉ dag nadat hy en sy gesin weens Covid-19 uit isolasie gekom het. Essop, wat vanoggend asemnood ontwikkel het, is dood voor ŉ ambulans by sy huis kon opdaag. Hy het baie jare as nuusfotograaf by Die Burger en later die Independent-koerantgroep gewerk, asook as vryskutfotograaf by veral staatsfunksies en troues. Hy was geliefd danksy sy uitgaande persoonlikheid en sy skalkse, kurkdroë humorsin. Enver Essop en sy dogter Imaan. (Foto: Verskaf) Essop word oorleef deur sy vrou, Philda, jare lange politieke verslaggewer van Die Burger en The Argus en tans ŉ senior redaksielid van Netwerk24, asook twee kinders. Begrafnisreëlings is nie bekend nie, maar sal waarskynlik kragtens die Moslemgeloof binne ŉ dag plaasvind.